ԿԱՄՈՒՐՋ-Ի ՀԱՐՑԱԶՐՈՅՑԸ 
ԴՊՐԵՎԱՆՔԻ ՏԵՍՈՒՉ ՍՐԲԱԶԱՆ ՀՕՐ ՀԵՏ


Նարեկ արքեպիսկոպոս Ալեմեզյան.
«Մենք մատաղ արեցինք Կիլիկիայում…»

ԿԱՄՈՒՐՋ հրատարակությունն իր նախորդ համարներում ձեզ պատմել է այն հսկայածավալ գործունեության մասին, որ տարվում է Լիբանանի հայ համայնքի կողմից: Լիբանան կատարած այցի ընթացքում մեզ բախտ վիճակվեց լինել Սփյուռքի բազմաթիվ հոգևոր կենտրոններում, շփվել նրա հոգևոր հզորությունն արարող մարդկանց հետ: Նարեկ արքեպիսկոպոս Ալեմեզյանը նման անհատականություն-ներից մեկն է, ով երկար տարիներ ղեկավարում է Մեծի Տանն Կիլիկիո Կաթո-ղիկոսությանը կից հայկական հոգևոր ճեմարանը: Դպրեվանքը (ճեմարանը) գտնվում է Բիքֆայա քաղաքում, Բեյրութից 25 կմ դեպի հյուսիս-արևելք: Ճեմարանը գտնվում է անմիջապես սարալանջին՝ շրջապատված լեռներով և Միջերկրական ծովին նայող հիասքանչ տեսարանով: Այս վայրը համարվում է Մեծի Տանն Կիլիկիո Արամ Ա. կաթողիկոսի ամառային նստավայրը: Այսօր Նարեկ սրբազանը օգնում է երիտա-սարդներին հասկանալ՝ ժողովրդին, եկեղեցուն և Աստծուն ծառայելու կարևո-րությունը: Հյուրընկալվելով Նարեկ արքեպիսկոպոս Ալեմեզյանի մոտ, մենք տեսանք այն բարի ու ոգեշունչ մթնոլորտը, որ տիրում է այդ հաստատության պատերի ներսում:
Ձեր ուշադրությանն ենք ներկայացնում հարցազրույց մի մարդու հետ, ում հետ կարելի է անվերջ խոսել…

- Բարև Ձեզ, հարգելի Նարեկ սրբազան: Ասացե՛ք, խնդրեմ, ո՞վ է եղել Ձեր ճեմարանի հիմնադիրը: Գուցե, մեկն այն մարդկանցից, ում նկարները կախված են Ձեր աշխատասենյակում: Ճի՞շտ է: 
- Այո, ճիշտ եք: Եկե՛ք ավելի մոտենանք, որ տեսնենք այն մարդկանց, ովքեր շատ բան են արել մեր ժողովրդի համար: Ձախ կողմում Սահակ կաթողիկոսն է, աջում՝ Բաբկեն աթոռակից կաթողիկոսը՝ նրա օգնականը: Կենտրոնում Շահե արքեպիսկոպոս Գասպարյանն է: Սահակ կաթողի-կոսն առաջին փրկուածներից էր եկեղեցու սպասավորներից, ով հայտնվել էր Անթիլիասում: Նա 80 տարեկան էր, օգնականի կարիք ուներ, և որպես նրա աջ ձեռք ընտրվեց Բաբկեն կաթողիկոսը: Շահե Արքեպիսկոպոսին Ամերիկայից հրավիրեցին տեսուչի պաշտոնի համար, սակայն, ցավոք, նա երկար չաշխատեց և հանկարծամահ եղավ: Նրանից հետո կյանքից հեռացավ նաև Բաբկեն կաթողիկոսը: Սահակ կաթողիկոսը իննսունն անց տարիքում նորից մենակ մնաց: Մինչև կյանքի վերջին օրերը նա շարու-նակեց իր գործը: Դյուրին չի եղել մեր ճեմարանի հիմնադիրների ճակա-տագիրը: 

- Ի՞նչ է այսօր իրենից ներկայացնում Ձեր ճեմարանը: Քանի՞ ուսա-նող է սովորում այստեղ և որտեղի՞ց են նրանք հիմնականում գալիս: 
- Մեր հաստատությունը կոչվում է Դպրեվանք (ճեմարան), որն արտաքնապես նման է Ս. Էջմիածնի ճեմարանին: Այժմ մեզ մոտ սովորում է 47 ուսանող՝ Լիբանանից, Սիրիայից, Իրանից և այլ երկրներից: Տղաները գալիս են այստեղ, երբ լրանում է նրանց 11–12 տարին: Ութ տարի սովորում են մեզ մոտ: Ուսման ընթացքում նրանք հնարավորություն ունեն հասկանալ՝ ուսումը շարունակել այստեղ, թե ոչ: Մենք ևս օգնում ենք նրանց որոշելու, թե ինչ են ուզում դառնալ: Եթե նրանք ուզում են հոգևորական դառնալ, ապա ընդունում են կուսակրոնություն, կամ դառ-նում են քահանա՝ ընտանիք կազմելու իրավունքով: Իսկ եթե նախընտրում են աշխարհիկ մարդ դառնալ, ապա պայմաններ ենք ստեղծում, որ դասավանդեն մեր ազգային դպրոցներում: Նրանք կարող են աշխատել կիրակնօրյա դպրոցներում, որոնք կրոնական ուղղվածություն ունեն: Հնարավոր է նաև, որ քարտուղարի դեր ստանձնեն որևէ հոգևոր հոր մոտ, կամ դառնան սարկավագ: Մենք առաջին իսկ օրվանից նրանց բացատրում ենք, որ ճեմարանը՝ մեր բոլորի տունն է, և ոչ թե ուսումնական հաստա-տություն: Իրոք, մենք այստեղ սովորում ենք և միևնույն ժամանակ՝ ապրում:

- Խնդրում եմ մի փոքր պատմեք, թե ինչպե՞ս է կազմակերպվում Ձեր ճեմարանականների առօրյան: 
- Մեր ճեմարանականներն առավոտյան և երեկոյան ժամերգության են մասնակցում ճեմարանի կողքին գտնվող Ս. Աստուածածին եկեղեցում: Այն կառուցվել է 1950 թվականին Էջմիածնի Ս. Հռիփսիմե եկեղեցու նմա-նությամբ: Ուսանողներն առավոտից մինչև ժամը 14.00-ը սովորում են: Դասերից ազատ ժամերին նրանք գիրք են կարդում, հեռուստացույց դիտում, աշխատում մեր պարտեզում, ֆուտբոլ խաղում: Մենք աշխատում ենք այնպիսի մթնոլորտ ստեղծել, որպեսզի ուսանողներն իրենց զգան ինչպես հարազատ տանը: Քառասունյոթ տղաներից վեցն այս տարի կավարտեն ճեմարանը և կձեռնադրվեն որպես հոգևորականներ: Ընդհա-նուր առմամբ, 63 ուսանող կարող է կրթություն ստանալ մեր ճեմարանում:

- Յուրաքանչյուր ոք կարո՞ղ է ընդունվել Ձեր ճեմարան: Ի՞նչ է անհրաժեշտ դրա համար:
- Նախկինում անցկացնում էինք քննություններ, ինչպես գրավոր, այնպես էլ բանավոր:

- Ի՞նչ քննություններ:
- Կրոնական, հայագիտական, լեզուներ և երաժշտություն: Հիմա այդպիսի խիստ քննություններ չկան: Մեզ համար ամենակարևորը ճեմարանում սովորելու ցանկությունն է: Առաջին իսկ հանդիպումից հասկանում ենք՝ երիտասարդի մոտ սովորելու ցանկություն կա, թե ոչ: Վստահաբար կարող եմ ասել, որ մեր ճեմարանը հնարավորություն է տալիս ստանալ որակյալ կրթություն: Ուսուցանում ենք չորս լեզու՝ հայերեն, արաբերեն, անգլերեն և ֆրանսերեն: Մեր ճեմարանի առանձ-նահատկությունն այն է, որ այստեղ ուսումն ավարտելուց հետո, նրանց սպասում է ծառայություն՝ հարազատ ժողովրդին, եկեղեցուն և Աստծուն: Ժողովրդի հանդեպ սերը, նվիրվածությունը և նրան անմնացորդ ծառայելը մեր ճեմարանականներին ներարկում ենք աստիճանաբար: Ճեմարանն ավարտելիս նրանք արդեն պատրաստ են անշահախնդիր գործունե-ության համար՝ ուղղված հայապահպանությանը: Այդ պատճառով, որևէ մեկին երբեք չենք ստիպում մնալ այստեղ, եթե մեզ մոտ սովորելու ցանկություն չենք տեսնում:

- Ի՞նչ միջոցներով է գոյատևում ճեմարանը:
- Իհարկե, հիմնական ֆինանսական ծանրությունն ընկած է Մեծի Տանն Կիլիկիո Արամ Ա. կաթողիկոսի ուսերին: Նա է մեզ համար անհրաժեշտ միջոցներ փնտրում: Ճեմարանի պատերի ներսում ծառայում են շուրջ 30 ուսուցիչներ՝ հոգևոր և աշխարհիկ: Մեզ մոտ տղաների համար գրքերը, սնունդը, հագուստն անվճար են: Մեր ժողովրդի բարերարներն են մեզ օգնում և պահում:



ՄԻ ՔԱՆԻ ՀԱՐՑ ՃԵՄԱՐԱՆԱԿԱՆՆԵՐԻՆ
Հարութ. Արդեն ութերորդ տարին է, որ սովորում եմ մեր ճեմա-րանում: Սա գիտակցված ընտրություն էր: Շատ էի լսել Դպրեվանքի մասին, բայց երբեք չէի եղել: Երբ եկա ու տեսա, այլևս չէի ուզում հեռանալ: Այստեղ մեծ հնարավորություններ կան զարգանալու համար: Ճեմարա-նում ուսանելով կարողանում ես ժամանակը ճիշտ տնօրինել: Մեզ համար Դպրեվանքը ոչ միայն ընտանիք կամ ուսումնական հաստատություն է, այլև ավելին: Այստեղ մենք հոգեպես շատ ենք հասունանում:

Հարություն. Ես նույնպես ութերորդ տարին է, որ սովորում եմ ճեմա-րանում: Երբ առաջին անգամ եկա այստեղ, երևի թե այն տարիքում չէի ու չկարողացա մնալ: Սակայն, չգիտես ինչու, հաջորդ տարի որոշեցի վերա-դառնալ: Աստծո կամոք, իմ հինգ ընկերների հետ միասին որոշել ենք կուսակրոնություն ընդունել: Կծառայեմ Մեծի Տանն Կիլիկիո Կաթողի-կոսությանը ու ողջ հայությանը: Ինչպես Լիբանանի, այնպես էլ Սիրիայի հայերը ապրում են նույն գաղափարներով: Մենք միշտ առանձնացել ենք մեր աշխատասիրությամբ: Մենք կհասնենք նրան, որ Թուրքիան կապաշ-խարի Հայոց ցեղասպանության սարսափելի ոճրագործության իրակա-նացման համար:

Հովհաննես. Արդեն վեց տարի է սովորում եմ այս ճեմարանում: Դա իմ ընտրությունն էր: Ես նույնպես Սիրիայից եմ: Ուզում եմ ծառայել հայ եկեղեցուն և հայ ժողովրդին: Սկզբում դժվար էր առանց ընտանիքի: Որոշ ժամանակ անց հասկացա, որ այստեղի տղաները նույնպես իմ եղբայրներն են, և մենք մեկ միասնություն ենք: Որոշել եմ կուսակրոնություն ընդունել, կարծում եմ, որ սա Աստծո կամքն է: Ծնողներս շատ էին ուզում, որ հենց այս ճեմարանում սովորեմ: Ընկերներս ինձանից առաջ էին եկել: Մենք ապրում ենք ինչպես մի ընտանիք. Դպրեվանքն է մեզ այդպես սովորեցրել:
 
Մկրտիչ. Ծնվել եմ Լիբանանում: Կարծում եմ, որ սա ամենալավ դպրոց-ճեմարանն է: Իմ առաջին ուսումնական տարին է: Մինչ այդ, տասը տարի շարունակ գնացել եմ եկեղեցի, որից հետո որոշել եմ, որ պետք է նվիրվեմ Աստծուն: Հիշում եմ, որ առաջին օրերը արտասովոր էին, ծանր: Երբ ազատ ժամանակ եմ ունենում ֆուտբոլ եմ խաղում, գրքեր կարդում: Նշեմ, որ այնքան զբաղված եմ լինում, որ չեմ հասցնում մտածել ծնողներիս մասին: Ամեն կիրակի հանդիպում եմ նրանց հետ:

- Նարեկ սրբազան, ճեմարանի մոտակայքում հուշարձան կա նվիր-ված Հայոց ցեղասպանությանը …
- Այո, այդ հուշարձանն այստեղ կանգնեցվել է 1969 թվականի ապրիլի 24-ին: Լիբանանի հայ համայնքը շատ տարիներ անց եկավ այն եզրակացության, որ Ապրիլի 24-ը պետք է լինի ոչ թե սգո, այլ պահան-ջատիրության օր: Ճիշտ է, եկեղեցիներում պատարագ ենք մատուցում, հիշում բոլոր նահատակներին, սակայն, մյուս կողմից պետք է մտածենք, որ հենց այդ օրը պիտի խորհրդանշի մեր ժողովրդի վերածնունդն ու պահանջատիրությունը: 1965 թվականին Լիբանանում շատ բազմամարդ հանրահավաքներ տեղի ունեցան: Հենց այդ տարի որոշվեց, որ Բիք-ֆայայում պետք է հուշարձան կանգնեցվի՝ երկու նպատակով. առաջին՝ հայ ժողովրդի վերածննդի, ինչպես գրված է հուշարձանի վրա, և երկրորդ՝ երախտագիտություն հայտնելու Լիբանանի ժողովրդին՝ հայ ժողովրդի զավակներին ընդունելու համար: Հուշարձանը ծնկաչոք աղոթող մարդու տեսք ունի, որը դեպի երկինք է ձգվում՝ գլուխը վեր պարզած: Նայում ես նրան և զգում հայ ժողովրդի ոգին: Հուշարձանի կերտման համար չորս տարի պահանջվեց: Հուշարձանի վրայի նախնական գրության մեջ չկային Ցեղասպանություն և Թուրքիա բառերը: Հետագայում, Արամ Ա. կաթողի-կոսի նախաձեռնությամբ այդ բառերը հայտնվեցին հուշարձանի վրա: Դա պայմանավորված էր նրանով, որ 1960 թվականին արաբներն ու թուրքերը լավ դիվանագիտական հարաբերությունների մեջ էին: Այն ժամանակ տեղի իշխանությունները խնդրել էին ցանկացած գրություն տեղադրել, միայն թե չհիշատակել Թուրքիայի անունը:

- Իսկ ինչպե՞ս են ծնողները վերաբերվում նրան, որ իրենց զավակ-ները սովորում են ճեմարանում:
- Ծնողները միշտ չէ, որ օժանդակում են իրենց զավակներին, քանի որ Լիբանանում քաղաքական անկայուն իրավիճակ է տիրում: Պետք է սա ընդունել: Ակնհայտ է, որ եթե ինչ-որ բան տեղի ունենում է Սիրիայում, այն ազդում է նաև Լիբանանի վրա: Ժամանակին մեր բոլոր հոգևոր հայրերը, ուսուցիչները, արվեստի մարդիկ միայն Լիբանանից և Սիրիայից էին: Դրանք վերջին կուրսի տղաներն էին, որոնք մեկնում էին Եվրոպա, Ամե-րիկա և Ավստրալիա: Այսօր ցանկանում ենք կրթել մեր ուսանողներին, որպեսզի նրանց կրկին այդ վայրերն ուղարկենք ծառայության: Այդ ուղղությամբ աշխատանքներ են տարվում, սակայն, չնայած դրան, դեռ շատ խնդիրներ ու դժվարություններ ունենք: Դրանցից գլխավորը որդի-ների բաժանումն է ծնողներից, որոնք չեն ուզում իրենց երեխաներին այստեղ ուղարկել Ամերիկայից, Ավստրալիայից, Եվրոպայից, քանի որ չեն կարող հաճախակի այցելել նրանց: Ժամանակին ծնողները, տատիկներն ու պապիկները ուրախանում ու հպարտանում էին, որ իրենց թոռներն ու զավակները սովորում են մեր ճեմարանում: Ապրում էին երազանքով, որ մի գեղեցիկ օր նրանք կդառնան դպրոցի տնօրեն, եկեղեցու սպասավոր, թերթի գլխավոր խմբագիր և այլն: Չնայած դժվարություններին՝ մենք միևնույն է պետք է օգնության ձեռք մեկնենք մեր ժողովրդին՝ բավարա-րելով նրանց բոլոր կարիքները, որտեղ էլ լինեն: Մեր շրջանավարտները ծառայում են ոչ միայն Մեծի Տանն Կիլիկիո Կաթողիկոսությունում, այլև մեկնում են Հայաստան, Արցախ, Եվրոպա և պատասխանատու պաշտոն-ներ զբաղեցնելով ծառայում մեր եկեղեցական ու կրթական հաստա-տություններում:

- Այսօրվա դրությամբ Թուրքիայում ապրում են հարյուր հազարա-վոր, գուցե և միլիոնավոր հայեր: Ինչպե՞ս է լուծվելու մեր հայրենակիցների ճակատագիրը, որոնք ստիպված են եղել իսլամ ընդունել:
- Շատ բարդ և կարևոր հարց է: Հայկական եկեղեցու մոտեցումն այս հարցին միանշանակ չէ: Մի կողմից մեզ համար հայ և քրիստոնյա լինելն անբաժան հասկացություններ են: Հայկական այբուբենի ստեղծումից և Ավարայրի ճակատամարտից հետո մինչև օրս թե հայ, և թե քրիստոնյա լինելը՝ միասնական հասկացություններ են: Մենք չենք կարող պատկե-րացնել, որ հայը կարող է քրիստոնյա չլինել: Սակայն երբ նայում ենք Համշենի և այլ շրջանների հայերին, որոնք ծագումով հայ են, իսկ կրոնով՝ մահմեդական, դեմ հանդիման հայտնվում ենք պատմական չափանիշ-ներով այս նոր երևույթի դեմ: Այսինքն մեր առջև մարդիկ են, որոնք ասում են, որ իրենք հայ են, և չեն կասկածում դրանում, սակայն հանգամանքների բերումով հեռացել են քրիստոնեությունից: Այսօր նրանցից շատերը «արթնանում են» և ուզում վերջնականապես վերադառնալ հայության գիրկը: Սակայն դժվարություններ կան: Այսօր Հայկական եկեղեցին ունի չորս աթոռ. դրանք են՝ Ս. Էջմիածնի և Անթիլիասի Կաթողիկոսությունները և երկու Պատրիարքարաններ՝ Երուսաղեմի ու Կոնստանդնուպոլսի (Ստամբուլ): Աշխարհագրական առումով այս հայերը գտնվում են Թուրք-իայի տարածքում: Այս դեպքում ոչ Էջմիածինը, ոչ Երուսաղեմը և ոչ էլ Անթիլիասը չեն կարող նրանց պաշտպանել: Մնում է միայն Պոլսո Պատրիարքարանը: Սակայն այստեղ ևս դժվարություններ կան: Նախ՝ Պոլսո պատրիարքի առողջական վիճակը շատ ծանր է, նա չի կարող ազդել իրավիճակի վրա: (Վերջերս հայտնվել է պատրիարքի պարտականութ-յուններն իրականացնող փոխանորդ): Երկրորդ խնդիրն այն է, որ հայերի մեծ մասը կենտրոնացած է Ստամբուլում: Այնտեղ կան մեծ թվով եկեղեցիներ, դպրոցներ, տարբեր ազգային, կրթական կենտրոններ, սակայն չկա այդքան հոգևորականություն, որը կարողանա օգնության ձեռք մեկնել, իսկ մյուս շրջանների մասին խոսելն իսկ ավելորդ է: Ուզում եմ ասել, որ մենք կանգնած ենք մեծ խնդրի առջև՝ տեղերում աշխա-տանքներ տանելու առումով: Երրորդը՝ հարցի գաղափարական կողմն է: Եթե հանկարծ այդ հայերը 50, 100 հոգով ասեն, որ պատրաստ են վերա-դառնալու հայության գիրկը, ապա ինչպե՞ս ենք նրանց ընդունելու. որպես հայերի՞, թե՞ նրանց առաջ պայման ենք դնելու, որ քրիստոնեություն ընդունեն: Այս պահին, պաշտոնական մակարդակով եկեղեցին դրա մասին դեռևս չի մտածել: Եթե նրանց առաջ պայման դրվի, որ պետք է դառնան քրիստոնյա հայեր, ապա նրանք կկանգնեն վարչական խնդիր-ների առջև, քանզի ունեն երեխաներ, հարազատներ, մտերիմներ և հողեր: Ի՞նչ է լինելու նրանց հետ: Իսկ եթե ասենք, որ գլխավորը հայ լինելն է, իսկ կրոնը՝ երկրորդական, միայն թե գան, վերադառնան հայություն և պահ-պանեն իրենց մահմեդականությունը, ապա մենք կկանգնենք մի նոր «հայկական ազգային տարազի» առջև: Այս ուղղությամբ պետք է շատ լուրջ աշխատանքներ տարվեն, ինչպես եկեղեցու, այնպես էլ Հայաստանի և հայ ազգային ու հասարակական բոլոր գործիչների կողմից: Հիմա ո՞ր հայի կերպարի մասին ենք խոսում: Մենք խոսում ենք «տարազի» մասին, որը պետք է լուծենք, որպեսզի այն ընդունվի, ինչպես նրանց կողմից, ովքեր վերադառնում են հայություն, այնպես էլ մյուսների կողմից, ովքեր կհայտնվեն նրանց կողքին: Չեմ կարծում, որ այս քարոզչական աշխա-տանքները կարելի է այնտեղ իրականացնել: Ինչպես նշեցի, դեռևս շատ խոչընդոտներ կան թուրքական պետության կողմից: Գոյություն ունի նաև մեկ այլ խնդիր: Տեսնելով այս իրավիճակը, շատ քրդեր, ինչպես նաև այլ ազգերի ներկայացուցիչներ նույնպես կսկսեն ասել, թե իրենք ծագումով հայ են, այսպիսով չարաշահելով մեր վստահությունը: Սա շատ զգայուն հարց է, որի լուծումը կշռադատված քայլեր է պահանջում: Մենք հայտնվել ենք մեծ խնդրի առաջ և պատասխանատվություն ենք կրում դրա համար:

- Դուք եղե՞լ եք Կոստանդնուպոլսում:
- Այո: Եւ եղել եմ Կիլիկիայում: Ես գնացել էի Կիլիկիայի պատմական քաղաքները: Եղել եմ Ալեքսանդրետում, Սիսում, Ադանայում, Զեյթունում, Մարաշում, Թոմարզայում, Կեսարիայում, Էվերեկում, Քիլիսում: 2000 թվականին անցել եմ գրեթե ողջ Կիլիկիայով: Մեր խումբը բաղկացած էր 13 հոգուց: Երբ հայտնվեցինք եկեղեցում, որը գտնվում էր Կեսարիայում, ես արարողություն կատարեցի: Այնտեղ գրեթե հայեր չեն մնացել: Շատ տխուր օրեր էին … Երկու տարի առաջ գնացել էի Սեբաստիա, այժմ այն կոչվում է Սվազ: Սեբաստիան Կոնստանդնուպոլսից հետո հայ բնակչութ-յան թվով գրավում է երկրորդ տեղը, սակայն եթե Կոստանդնուպոլսում ապրում է շուրջ 60 հազար հայ, ապա Սեբաստիայում՝ հազիվ 60 հայ: Տարբերությունն ահռելի է: Մի գիշեր մնացի այնտեղ: Հնարավորություն ունեցա 20–25 հայերի հետ հավաքվել տեղի բնակիչներից մեկի տանը: Նրանց մեջ մի ծեր կին կար՝ մոտ 90 տարեկան: Նա պատմում էր, որ 20 տարի է իրենք հոգևորական չեն ունեցել, սակայն միևնույն է, երեկոները հավաքվել են տներում, արարողություններ կատարել, աղոթել: Սակայն, այդ ժամանակից ի վեր, երբ տարեց մարդիկ մահացել են, այլևս ոչ ոք չի զբաղվել դրանով:

- Ի՞նչ էր պատմում այդ ծեր կինը:
- Նա ասում էր, որ նախկինում Սեբաստիայում 5 եկեղեցի է եղել: Հիմա միայն մեկն է մնացել: Ցավոք, մենք չկարողացանք գնալ եկեղեցի, քանի որ այնտեղ ռազմաբազա է տեղակայված: Ի դեպ, մեզ հաջողվեց լինել հայկական գերեզմանոցում: Եղանք նաև շուկայում, որտեղ մի հայ մարդ ակնոցներ էր վաճառում: Նրանք պատմեցին, որ մինչև վերջին ժամա-նակներն ապրել են նորմալ, սակայն կենսապայմաններն օրեցօր վատա-նում են: Հատկապես երիտասարդներն ուզում են ապրել զարգացած քաղաքներում, որտեղ ֆինանսական վիճակն ավելի բարվոք է: Այդ պատճառով, այս վայրերում շատ քիչ հայեր են մնացել: Գյուղերից մեկում ևս մի հայի հանդիպեցինք, որը շուրջ 100 տարեկան էր: Շատ լավ շփվում էր հայերենով: Սակայն նրա հարսներն ու երեխաները միայն թուրքերեն էին խոսում:
 
- Նրանք միանգամի՞ց խոստովանեցին, որ հայ են:
- Վերջին տարիներին Թուրքիայում ապրող հայերը հանգիստ խոս-տովանում են, որ իրենք հայ են: Մինչ այդ վախենում էին: Նշեմ, որ տեղի բնակիչներն անմիջապես գլխի են ընկնում, որ եկողները հայեր են: Նրանք հասկանում են, որ միայն հայերը կարող են այցելել այդ վայրերը, այլ ոչ թե զբոսաշրջիկներ ու առևտրականներ: Խոսքը 2000 թվականի մասին է: Դա եղել է 12 տարի առաջ: Այն ժամանակ նրանք չէին կարող հարցնել՝ հայ ես, թե ոչ, ինչպես նաև խոսել իրենց արմատների մասին:

- Լսել եմ, որ Ձեզ հետ շատ հուզիչ դեպք է պատահել մեր պատմական Սիս քաղաքում …
- Այո, դա եղել է նույն թվականին, միայն թե Սիսում: Սիսն այժմ անվանում են Կոզան: Երբ Աստծո կամոք հայտնվեցինք Սիսում, որո-շեցինք գնալ այնտեղ, որտեղ նախկինում եղել է մեր կաթողիկոսարանը: Անշուշտ, հիմա այնտեղ ոչինչ չկա, միայն երկու կիսաքանդ պատ է մնացել: Որոշեցինք մինչև այնտեղ գնալը մատաղ անել, աղոթել … Քանի որ չէինք կարող մեզ հետ հավ, գառ վերցնել, որոշեցինք գինի, հաց և պանիր գնել: Մերոնց մի մասը մտավ խանութ: Մինչ դրսում նրանց էի սպասում, մոտակայքում նստած տարեցներն ինձ դիմեցին՝ խնդրելով լուսանկարել իրենց: Ես նրանց առաջարկեցի միասին լուսանկարվել, որից հետո թուրքերենով ասացի. «այժմ մենք բոլորս դարձանք սիսեցիներ»: Երբ լսեցին Սիս անունը, կարծես թե քարացան: Նրանցից երկուսը նայեցին ինձ ու հարցրեցին, թե որտեղից գիտեմ, որ Կոզանը նախկինում Սիս է կոչվել: Ասացի, որ նախնիներս Կիլիկիայից են: Նստածներից երկուսը վեր կացան ու լուռ հեռացան: Նույնիսկ բառ չասացին… Ես վերստին համոզվեցի, որ նրանք հայեր էին: Զգացի նրանց ցավը… Կարծում եմ, որ նրանք մինչև հոգու խորքը վշտացած էին: Նրանք չէին կարող ոչ լռել, ոչ էլ արտահայտվել: Որոշեցին՝ ավելի լավ է աննկատ հեռանալ, քան տհաճ իրավիճակ ստեղծել:



- Նարեկ սրբազան, պարզվում է, որ Դուք թուրքերե՞ն եք խոսում: 
- Մի քիչ գիտեմ, քանզի նախնիներս Կիլիկիայից են: Պատկերացրեք, որ պապս հայերեն չգիտեր: Տատիկս հայերեն գիտեր. սովորել էր Աստվա-ծաշունչը կարդալով: Նրանք միմյանց հետ թուրքերենով էին շփվում: Նրանց տարեկիցները գալիս էին մեզ մոտ, տարբեր պատմություններ պատմում: Այդպես, նրանց լսելով մի քիչ թուրքերեն խոսել սովորեցի:

- Եվ, վերջին հարցը. չկա մեկը, որ ջերմությամբ չհիշի Վազգեն Ա. կաթո-ղիկոսին: Ինձ շատ հուզեց այն պատմությունը, որ քիչ առաջ պատմեցիք: Մեր ընթերցողներին ևս պատմե՞նք այդ մասին:
- Իրոք, բոլորը սիրում էին Վազգեն Ա. կաթողիկոսին: Զարմանալի մարդ էր: Նա ամեն օր իր մոտ էր հրավիրում մտավորականության ներկա-յացուցիչներին շփվելու համար: Իր վարորդին ուղարկում էր որևէ նկարչի հետևից, որպեսզի նրա հետ զրուցելով իմանա նրա խնդիրների մասին: Հրաչյա Ռուխկյան անունով մի հայ նկարիչ կար: Վազգեն կաթողիկոսը նրան հրավիրեց իր մոտ, թուղթ, մատիտ, ներկեր տվեց ու խնդրեց շրջել Հայաստանով մեկ ու նկարել բոլոր հայկական վանքերը, եկեղեցիներն ու մատուռները: Հիշում եմ, երբ Հայաստանում էի, իմ սանիկն ու նրա կինը երեխաներին թողեցին ինձ մոտ ու գնացին գնումներ կատարելու: Հետո պարզվեց, որ գնացել էին Ռուխկյանի կտավի հետևից, որն ինձ նվիրեցին: Երբ Լիբանան մեկնելիս նկարը քանդեցինք, տեսանք, որ հակառակ կողմում ևս նկար կար: Ամենայն հավանականությամբ, նկարչի թուղթը վերջացել էր, և նա շարունակել էր նկարել մյուս երեսին: Ահա այսպիսի մարդիկ ենք ունեցել...

Նյութը պատրաստեց ԿԱՄՈՒՐՋ ալմանախի 
գլխավոր խմբագիր Լիանա Զախարյանը

Ռուսերենից թարգմանեց` Ռուզաննա Ավագյանը

